RÅDETS DIREKTIV 1999/60/EF

af 17. juni 1999

om ændring af direktiv 78/660/EØF med hensyn til de beløb, der er udtrykt i ecu

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets fjerde direktiv 78/660/EØF af 25. juli 1978 på grundlag af traktatens artikel 44, stk. 3, litra g), om årsregnskaberne for visse selskabsformer(1), særlig artikel 53, stk. 2,

under henvisning til forslag fra Kommissionen og

ud fra følgende betragtninger:

(1) Artikel 11 og 27 i direktiv 78/660/EØF og, ved henvisning, artikel 6 i direktiv 83/349/EØF(2) og artikel 20 og 21 i direktiv 84/253/EØF(3) indeholder grænser i ecu for statussummen og nettoomsætningen, inden for hvilke medlemsstaterne kan tillade visse fravigelser fra disse direktiver;

(2) i henhold til artikel 53, stk. 2, i direktiv 78/660/EØF skal Rådet på forslag af Kommissionen hvert femte år undersøge og i givet fald revidere beløb i direktivet udtrykt i ecu under hensyntagen til den økonomiske og valutariske udvikling i Fællesskabet;

(3) hidtil har Rådet i overensstemmelse med artikel 53, stk. 2, i direktiv 78/660/EØF tre gange revideret beløbene i ecu, nemlig ved direktiv 84/569/EØF(4), 90/604/EØF(5) og 94/8/EF(6);

(4) den fjerde femårsperiode efter vedtagelsen den 25. juli 1978 af direktiv 78/660/EØF udløb den 24. juli 1998, og der er derfor basis for en revision af disse beløb;

(5) målt i faste priser har ecuen i de seneste fem år mistet en del af sin værdi; på grundlag af den økonomiske og valutariske udvikling i Fællesskabet er det nødvendigt at forhøje beløbene udtrykt i ecu;

(6) Rådets forordning (EF) nr. 974/98 af 3. maj 1998 om indførelse af euroen(7) fastsætter, at valutaen i de deltagende medlemsstater fra den 1. januar 1999 skal være euroen, og at euroen skal træde i stedet for valutaen i hver deltagende medlemsstat til den fastlåste omregningskurs; Rådets forordning (EF) nr. 1103/97 af 17. juni 1997 om visse bestemmelser vedrørende euroen(8) fastsætter, at euroen i løbet af overgangsperioden (1. januar 1999 til 31. december 2001) skal opdeles i nationale valutaenheder til omregningskursen; beløb i dette direktiv bør derfor angives i euro; beløb i euro, der forekommer i dette direktiv, omregnes til nationale valutaenheder i de medlemsstater, der har indført euroen, til omregningskursen; beløb i euro, der forekommer i dette direktiv, omregnes til den nationale valuta i de medlemsstater, der ikke har indført euroen, til den vekselkurs, der blev offentliggjort i De Europæiske Fællesskabers Tidende den 4. januar 1999 -

UDSTEDT FØLGENDE DIREKTIV:

Artikel 1

1) Artikel 11 i direktiv 78/660/EØF ændres således:

- i første led ændres "statussum: 2500000 ECU" til "statussum: 3125000 EUR"

- i andet led ændres "nettoomsætning: 5000000 ECU" til "nettoomsætning: 6250000 EUR".

2) Artikel 27 i direktiv 78/660/EØF ændres således:

- i første led ændres "statussum: 10000000 ECU" til "statussum: 12500000 EUR"

- i andet led ændres "nettoomsætning: 20000000 ECU" til "nettoomsætning: 25000000 EUR".

3) Revisionen af ovennævnte beløb udgør fjerde femårlige revision jf. bestemmelsen i artikel 53, stk. 2, i direktiv 78/660/EØF.

Artikel 2

Modværdien i den nationale valuta for medlemsstater, der ikke har indført euroen, er den værdi, der opnås ved at benytte den vekselkurs, der blev offentliggjort i De Europæiske Fællesskabers Tidende den 4. januar 1999.

Artikel 3

1. Medlemsstater, der agter at benytte sig af de muligheder, der gives ved artikel 11 og 27 i direktiv 78/660/EØF, som ændret ved nærværende direktiv, sætter de nødvendige love og administrative bestemmelser i kraft for at efterkomme nærværende direktiv på et vilkårligt tidspunkt efter datoen for dets offentliggørelse. De underretter straks Kommissionen herom.

2. Når medlemsstaterne vedtager disse love og bestemmelser, skal de indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Luxembourg, den 17. juni 1999.

På Rådets vegne

F. MÜNTEFERING

Formand

(1) EFT L 222 af 14.8.1978, s. 11. Direktivet er senest ændret ved direktiv 94/8/EF (EFT L 82 af 25.3.1994, s. 33).

(2) EFT L 193 af 18.7.1983, s. 1.

(3) EFT L 126 af 12.5.1984, s. 20.

(4) EFT L 314 af 4.12.1984, s. 28.

(5) EFT L 317 af 16.11.1990, s. 57.

(6) EFT L 82 af 25.3.1994, s. 33.

(7) EFT L 139 af 11.5.1998, s. 1.

(8) EFT L 162 af 19.6.1997, s. 1.